Star Wars: Επεισόδιο II – Η Επίθεση των Κλώνων

Πλοκή

Η Γαλαξιακή Δημοκρατία βρίσκεται σε αναταραχή. Ο πρώην Τζεντάι Κόμης Dooku οργάνωσε ένα Αποσχιστικό κίνημα εναντίον της Δημοκρατίας και η Γαλαξιακή Γερουσία συζητά ένα νόμο για τη δημιουργία ενός στρατού για τη Δημοκρατία, ώστε να βοηθήσει τους Τζεντάι εναντίον της απειλής των Αποσχιστών. Η Γερουσιαστής Πάντμε Αμιντάλα, η πρώην Βασίλισσα του Ναμπού, επιστρέφει στον πλανήτη Coruscant για την ψηφοφορία. Με την άφιξη της, γλιτώνει από μια δολοφονική απόπειρα και ο Ανώτατος Καγκελάριος Πάλπατιν αναθέτει στον Όμπι-Ουάν Κενόμπι και τον μαθητή του, τον Άνακιν Σκαϊγουώκερ την προστασία της. Ο Όμπι-Ουάν και ο Άνακιν ανακαλύπτουν τη δολοφόνο σε μια καινούργια δολοφονική απόπειρα. Όμως, πριν να προλάβει να τους πει οτιδήποτε, η δολοφόνος εκτελείται από τον εργοδότη της με ένα δηλητηριώδες βελάκι. Ο Όμπι-Ουάν μαθαίνει πως το βελάκι κατασκευάστηκε στο μακρινό θαλάσσιο πλανήτη του Καμίνο και αναλαμβάνει να τον διερευνήσει, ενώ ο Άνακιν αναλαμβάνει να συνοδεύσει την Πάντμε πίσω στην πατρίδα της, όπου η παιδική τους φιλία εξελίσσεται σε έρωτα. Διερευνώντας για τον Καμίνο, ο Όμπι-Ουάν ανακαλύπτει πως έχει διαγραφεί από τους χάρτες στα αρχεία των Τζεντάι. Ο Γιόντα αποκαλύπτει πως κάτι τέτοιο θα μπορούσε να γίνει μόνο από Τζεντάι και πιστεύει πως ήδη υπάρχει κάποια συνωμοσία.
Ο Όμπι-Ουάν πηγαίνει στον Καμίνο, όπου ανακαλύπτει πως έχει δημιουργηθεί μυστικά ένας στρατός κλώνων για τη Δημοκρατία, με γενετικό πρωτότυπο έναν κυνηγό επικηρυγμένων που ονομάζεται Τζάνγκο Φετ. Αντιλαμβανόμενος πως ο Φετ είναι ο εργοδότης της δολοφόνου, τον ακολουθεί μαζί με τον γιο του, τον Μπόμπα Φετ ως τον βραχώδη πλανήτη Γεώνοση όπου φτιάχνεται ένας νέος στρατός ρομπότ.
Στον Ναμπού, ο Άνακιν βλέπει προφητικά οράματα με τη μητέρα του την Σμι, να υποφέρει. Ενάντια στις διαταγές του Όμπι-Ουάν, ο Άνακιν και η Πάντμε ταξιδεύουν στον πλανήτη Tatooine. Αφού συναντά τον νέο του πατριό, τον Κλιγκ Λαρς, και το θετό του αδερφό Όουεν, ο Άνακιν μαθαίνει πως η μητέρα του απήχθη πριν από ένα μήνα από τους Αμμοανθρώπους. Ο Σκαϊγουώκερ φτάνει στον καταυλισμό της φυλής και τη βρίσκει ετοιμοθάνατη από βασανιστήρια. Εκείνη τον αναγνωρίζει και πεθαίνει ευτυχισμένη στα χέρια του. Τρελός από θυμό, ο Άνακιν σφάζει τους πάντες στον καταυλισμό και επιστρέφει πίσω με το πτώμα της μητέρας του, αποκαλύπτοντας στην Πάντμε το έγκλημα του, ενώ εκείνη τον παρηγορεί.
Έχοντας μάθει πως ο Κόμης Dooku εξουσιοδότησε τις δολοφονικές απόπειρες εναντίον της Πάντμε και πως οι Αποσχιστές φτιάχνουν νέο στρατό από ρομπότ, ο Όμπι-Ουάν δίνει τις πληροφορίες με ολόγραμμα στον Άνακιν, που τις μεταδίδει στο Συμβούλιο των Τζεντάι. Όμως, στην μέση της μετάδοσης ο Όμπι-Ουάν αιχμαλωτίζεται από τους Αποσχιστές. Ο Dooku προσπάθησε χωρίς επιτυχία να πάρει στο πλευρό του τον Όμπι-Ουάν, και του αποκάλυψε πως η Δημοκρατία ελέγχεται μυστικά από έναν Άρχοντα Σιθ με τ' όνομα Νταρθ Σίντιους. Ενώ ο Άνακιν και η Πάντμε κατευθύνονται στον Γεώνοση για να σώσουν τον Όμπι-Ουάν, ο Πάλπατιν παίρνει από την Γερουσία έκτακτες εξουσίες για να οργανώσει τον στρατό των κλώνων και να τους στείλει εναντίον των Αποσχιστών, "τις οποίες αποδέχεται απρόθυμα". Μόλις έφτασαν στον Γεώνοση, ο Άνακιν και η Πάντμε συλλαμβάνονται από τον Τζάνγκο Φετ και κατευθύνονται σε δημόσια εκτέλεση μαζί με τον Όμπι-Ουάν. Ο Άνακιν και η Πάντμε ομολογούν αμοιβαία τα αισθήματα τους ενώ οδηγούνται σε μια μεγάλη αρένα, όπου μαζί με τον Όμπι-Ουάν βρίσκονται εναντίον τεράστιων θηρίων. Όμως, ο Μέις Γουίντου και μια ομάδα από Τζεντάι εμφανίζονται και ηγούνται της άμυνας εναντίον των τεράτων και των Αποσχιστών. Ο Γουίντου σκοτώνει τον Τζάνγκο Φετ αλλά οι Τζεντάι βρίσκονται να μειονεκτούν αριθμητικά. Την ώρα που ο Dooku απαιτεί την παράδοση τους, φτάνει ο Γιόντα με το στρατό των κλώνων.
Στο μέσο της μάχης που ξεκίνησε ανάμεσα στους κλώνους της Δημοκρατίας και τα ρομπότ των Αποσχιστών, ο Όμπι-Ουάν και ο Άνακιν αντιμετωπίζουν τον Dooku σε μονομαχία με φωτόσπαθα. Ο Dooku τους κερδίζει μόνος του, τραυματίζοντας τον Όμπι-Ουάν και κόβοντας το δεξί χέρι του Άνακιν, αλλά πάνω στην ώρα φτάνει ο Γιόντα. Ανίκανος να νικήσει τον Γιόντα, ο Dooku φεύγει με το σκάφος του για τον Coruscant, παίρνοντας μαζί του τα σχέδια για ένα υπερόπλο. Εκεί τον περιμένει ο Σίντιους, ο οποίος του δηλώνει πως όλα πάνε με το σχέδιο τώρα που ο Γαλαξίας βρίσκεται σε πόλεμο. Ενώ οι Τζεντάι αναγνωρίζουν με θλίψη την έναρξη του Πόλεμου των Κλώνων, ο Πάλπατιν επιθεωρεί τα τάγματα των κλωνοστρατιωτών που ξεκινούν για τα πεδία των μαχών. Τέλος, ο Άνακιν – που έχει αντικαταστήσει το κομμένο δεξί του χέρι με ένα ρομποτικό – παντρεύεται μυστικά την Πάντμε στον Ναμπού, με μάρτυρες τον C-3PO και τον R2-D2.